የደደቢት ተጫዋቾች በደሞዝ ምክንያት ልምምድ መስራት አቆሙ﻿
በኢትዮጵያ ፕሪሚየር ሊግ ሰንጠረዥ 16ኛ ደረጃ ላይ የሚገኘው ደደቢት እግር ኳስ ክለብ ተጫዋቾች በደሞዝ ምክንያት ልምምድ መስራት ማቆማቸው ተገለጸ። ሁለተኛው ዙር ከተጀመረ ወዲህ መልካም የውጤት መሻሻል በማሳየት ላይ ያሉት የደደቢት ተጫዋቾች ያለፉት ወራት ደሞዛቸው ያልተከፈላቸው በመሆኑ ምክንያት ልምምድ ማቆማቸውን ለማወቅ ተችሏል። እንደጠበቁት ከአጋር ድርጅቶች ድጋፍ ማግኘት ያልቻሉት ሰማያዊዎቹ ከጥቂት ወራት በፊትም በተመሳሳይ ምክንያት ልምምድ አቋርጠው የነበረ ሲሆን በዚሁ የፋይናንስ ችግር ሳቢያም በተከታታይ ሁለት ዓመታት ከኢትዮጵያ ዋንጫ ራሳቸው ማግለላቸውም ይታወሳል። በጉዳዩ ዙሪያ ከሶከር ኢትዮጵያ ጋር አጭር ቆይታ ያደረጉት የቡድን መሪው አቶ ኤፍሬም አበራ እንዳሉት ከሆነ ክለቡ የተጫዋቾቹን ደሞዝ ለመክፈል ጥረት እያደረገ ሲሆን በአጭር ቀናት ውስጥም ክፍያው እንደሚጠናቅቁ ገልፀዋል። በሁለተኛው ዙር አሰልጣኝ ዳንኤል ፀሃዬን ቀጥረው በጥሩ መነቃቃት ላይ የሚገኙት ደደቢቶች በቀጣይ ሳምንት በትግራይ ስታድየም ጅማ አባ ጅፋርን የሚገጥሙ ይሆናል። በ2011 ዓ.ም መቀመጫውን ከአዲስ አበባ ወደ ትግራይ ክልል ያደረገው ክለቡ፤ የፋይናንስና የበጀት ጫና ከፍተኛ ተጽእኖ በክለቡ እያሳደረ በመሆኑ ክለቡ መቀመጫውን
በትግራይ ክልል ማድረጉ ይታወሳል። ክለቡ ህልውናውን ለማስቀጠልና
የረጅም ጊዜ ራዕዩን ለማሳካት ከ2011
ዓ.ም የውድድር
ዓመት ጀምሮ አሁን ካለው የክፍያ ስርአትና ፉክክር በመውጣት አቅም ባገናዘበና በአነስተኛ ወጪ ለመወዳደር እስከመወሰን መጓዝ ችሏል። ክለቡ በወቅቱ የገጠመውን የበጀት ጫናውን ለመቀነስና ከነበረበት ችግር ለመውጣት ላለፉት ሶስት ዓመታት የተለያዩ እርምጃ መውሰዱን ቢያስታውቅም፤ አሁንም ከችግሩ አለመውጣቱን የሚያመላክት መሆኑን ከስፖርት ቤተሰቡ ዘንድ በስፋት እየተነገረ ይገኛል። በአሁኑ ወቅት የፋይናንስ አቅሙ ተዳክሞ ለተጫዋቾቹ በአግባቡ ደሞዝ መክፈል ባለመቻሉ ተጫዋቾች በደሞዝ ምክንያት ልምምድ መስራት ማቆማቸውን ከሶከር ኢትዮጵያ ያገኘነው መረጃ አመላክቷል። ክለቡ ከገጠመው የፋይናንስ ቀውስ በተመሳሳይ የውጤት ቀውስ ውስጥ የሚገኝ ሲሆን፤ ክለቡ በሊጉ ደረጃ ሰንጠረዥ መሰረት 16ኛ ላይ የተቀመጠ ሲሆን የመውረድ አደጋም የተጋረጠበት መሆኑ ይታወቃል። የደደቢት እግር
ኳስ ክለብ በአሁኑ
የኢትዮጵያ እግር ኳስ
ፌዴሬሽን ምክትል ፕሬዚዳንትና
የቀድሞ የክለቡ ፕሬዚዳንት
ኮሎኔል አወል አብዱራሂም
በ1989 ዓ.ም ከዘጠኝ
ዓመት በታች የሆኑ
ህጻናትን በመያዝ ተመስርቷል።በ2000
እና በ2001 ዓ.ም በብሔራዊ
ሊግ ተወዳድሮ በ2002 ዓ.ም
ወደ ኢትዮጵያ ፕሪሚየር
ሊግ ያደገው የደደቢት
እግር ኳስ ክለብ
በ2005 ዓ.ም የፕሪሚየር ሊጉ አሸናፊ
መሆኑ የሚታወስ ነው።አዲስ ዘመን ሚያዝያ 10/2011በ